ก้องเกียรติเสนอ2ทางแก้บาทแข็ง
ก้องเกียรติ ค้านสกัดเงินทุนต่างประเทศ แนะใช้เงินบาทแข็งเป็นโอกาสสร้างไทยเป็นศูนย์กลางช็อปปิ้งเอเชีย เปิดประตูคนไทยไปลงทุนเมืองนอก
19 ก.ย. 2553

ก้องเกียรติ ค้านสกัดเงินทุนต่างประเทศ แนะใช้เงินบาทแข็งเป็นโอกาสสร้างไทยเป็นศูนย์กลางช็อปปิ้งเอเชีย เปิดประตูคนไทยไปลงทุนเมืองนอก
นายก้องเกียรติ โอภาสวงการ ประธานกรรมการบริหาร บริษัทหลัก ทรัพย์เอเซีย พลัส (ASP) เปิดเผยว่า ไม่เห็นด้วยที่จะออกมาตรการมาสกัดเงินทุนต่างประเทศ เพื่อแก้ปัญหาให้กับคนส่วนหนึ่งที่ยังไม่มีการปรับตัว 
ขณะนี้เงินบาทที่แข็งค่าขึ้นก็มีส่วนที่ดีอยู่บ้าง เช่น การนำเข้าสินค้าหรือวัตถุดิบถูกลง และการที่มีเงินทุนไหลเข้ามากลับมองเป็นเรื่องดีแสดงว่าต่างชาติมองเศรษฐกิจไทยเข้มแข็งมาก
นอกจากนี้ เงินทุนที่เข้ามารอบนี้เป็นการลงทุนผ่านตลาดพันธบัตรถึง 1.7 แสนล้านบาท ทำให้นักลงทุนต่างชาติถือครองพันธบัตรสัดส่วน 3% ขณะที่ไหลเข้าตลาดหุ้นประมาณ 1.7 หมื่นล้านบาท และยังคงสัดส่วนการถือหุ้นในบริษัทจดทะเบียนไม่ต่ำกว่า 25% 
“ไม่ควรสกัดเงินลงทุนต่างประเทศเพราะเป็นการเกาไม่ถูกที่คันและห้ามมองการแก้ปัญหาเพียงระยะสั้น หากวันข้างหน้าประเทศไทยต้องการเงินลงทุนจากต่างประเทศแล้วเงินจะไม่เข้ามา”
นายก้องเกียรติ เสนอว่ารัฐบาลควรใช้เปลี่ยนสถานการณ์เงินบาทแข็งเป็นโอกาส ทำให้ประเทศไทยเป็นศูนย์กลางการช็อปปิ้ง หรือ ช็อปปิ้ง พาราไดซ์ เหมือนฮ่องกง ที่เก็บเฉพาะภาษีมูลค่าเพิ่ม 7% เปิดทางให้สินค้าแบรนด์เนมเข้ามาขาย ซึ่งห้างสรรพสินค้าไทยที่มีอยู่ตอนนี้ก็มีความพร้อมแล้ว
นอกจากนี้ ธนาคารแห่งประเทศไทย (ธปท.) ควรจะเปิดโอกาสให้คนไทยนำเงินออกไปต่างประเทศมากขึ้น และให้ขึ้นทะเบียนกับธนาคารพาณิชย์ โดยที่ ธปท.ยังสามารถตรวจ สอบเงินทุนเคลื่อนย้ายได้สะดวกผ่านระบบธนาคาร และบริหารจัดการเรื่องการเก็งกำไรค่าเงินได้ด้วย